ORDE do 31 de xaneiro de 2008 pola que se aproba o deslindamento parcial dos montes veciñais en man común das parroquias de Gargamala e Toutón, pertencentes ás comunidades do mesmo nome, no concello de Mondariz (Pontevedra).
CONSELLERÍA DO MEDIO RURAL — III. OUTRAS DISPOSICIÓNS — 08/02/2008

Unha vez examinado o expediente de deslindamento do monte veciñal en man común dos veciños de Gargamala e Toutón, no concello de Mondariz (Pontevedra), e tendo en conta os seguintes.
Antecedentes de feito.
Primeiro.-O Xurado Provincial de Montes Veciñais en Man Común, mediante Resolución do 15 de novembro de 1979, clasificou os montes de Gargamala como montes veciñais en man común da propiedade dos veciños da parroquia de Gargamala, no Concello de Mondariz.
Segundo.-O Xurado Provincial de Montes Veciñais en Man Común, mediante Resolución do 15 de novembro de 1979, clasificou os montes de Toutón como montes veciñais en man común de propiedade dos veciños da parroquia de Toutón, no concello de Mondariz.
Terceiro.-A Comunidade de Montes de Gargamala formulou demanda de xuízo declarativo de menor cuantía o día 8 de abril de 1998, exercendo unha acción declarativa de dominio, contra a Comunidade de Montes de Toutón.
A sentenza do Xulgado de Primeira Instancia nº 2 de Ponteareas, do 31 de xullo de 1999, desestima a demanda debido a que a discrepancia entre as partes versa sobre o deslindamento dos montes de Gargamala e a concreción dos lindeiros precisaría dunha acción de deslindamento previa ou conxuntamente cunha acción declarativa de dominio, xa que esta última exixe como requisitos non só a presentación dun título que acredite a adquisión da propiedade, senón tamén que se fixe debidamente a cabida, situación e lindeiros.
Contra esta sentenza interpúxose recurso de apelación ante a Audiencia Provincial de Pontevedra, que ditou sentencia con data do 10 de outubro de 2001, confirmando a de primeira instancia.
Con posterioridade, o 24 de novembro de 2001, a sentenza da Audiencia Provincial foi recorrida en casación ante o Tribunal Superior de Xustiza de Galicia, que mediante sentenza do 13 de maio de 2002 declara que procede o recurso de casación.
Cuarto.-O 1 de xullo de 2004, a Dirección Xeral de Montes e Industrias Forestais autoriza o deslindamento parcial entre as comunidades de Toutón e Gargamala, como consecuencia das sentenzas arriba indicadas e de acordo co artigo 135 do Regulamento de montes.
Quinto.-Con data 13 de abril de 2005, comunícaselle a decisión de deslindamento ao Rexistro da Propiedade de Ponteareas para que se estendan anotacións sobre o acordo de deslindamento na marxe das inscricións de dominio dos montes de Gargamala e de Toutón.
Sexto.-No Diario Oficial de Galicia (DOG nº 75, do 20 de abril de 2005) publícase o edicto polo que se anuncia o comezo do deslindamento parcial e se solicita do Concello de Mondariz a súa publicación no taboleiro de anuncios durante tres meses. Coa mesma data remíteselles o edicto ao alcalde do Concello de Mondariz e aos presidentes das comunidades de montes de Gargamala e de Toutón.
Sétimo.-O Gabinete Xurídico Territorial da Delegación de Pontevedra emitiu un informe o 13 de xullo de 2005 sobre a documentación presentada en prazo polas dúas comunidades.
O 15 de setembro de 2005, o enxeñeiro operador emite o seu informe sobre recoñecemento e clasificación de predios ou dereitos, que é aprobado polo xefe do Servizo de Montes e Industrias Forestais o 16 de setembro de 2005.
Oitavo.-O apeo en campo iniciouse, de acordo co anunciado, o 19 de setembro de 2005, concluíu o 27 de setembro de 2005.
O enxeñeiro operador emite o seu informe o 21 de decembro de 2005.
Mediante edicto publicado no DOG do 3 de febreiro de 2006 ábrese período de vista do expediente e notifícaselles ao Concello e as comunidades de montes de Gargamala e Toutón.
O 9 de xuño de 2006 recíbese informe do letrado do Gabinete Xurídico Territorial sobre as reclamacións presentadas.
Dáse traslado deste informe xunto coas reclamacións ás comunidades de montes para que, de acordo co artigo 124 do Regulamento de Montes, manifesten se acceden ou non ás pretensións deducidas.
O 27 de xullo de 2006 tivo entrada o informe da comunidade de montes de Toutón en que manifesta non acceder ás pretensións da comunidade de Gargamala.
O 3 de agosto de 2006 recíbese informe da Comunidade de Montes de Gargamala, que rexeita as pretensións da comunidade de montes de Toutón.
Noveno.-Finalmente, o 29 de agosto de 2007, o xefe do Servizo de Montes e Industrias Forestais de Pontevedra remitiulle o expediente xunto co seu informe-proposta á Dirección Xeral de Montes e Industrias Forestais, que informa favorablemente no sentido proposto polo xefe de servizo.
Fundamentos de dereito.
Primeiro.-De acordo co disposto nos reais decretos 167/1981, do 9 de xaneiro; 1706/1982, do 24 de xullo, e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza, no Decreto 211/2005, do 3 de agosto, polo que se establece a estrutura orgánica da Xunta de Galicia, no Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, e no Decreto 562/2005, do 1 de decembro, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro de Medio Rural é competente para ditar esta orde.
Segundo.-O Servizo de Montes e Industrias Forestais de Pontevedra é competente para levar adiante o antedito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82 ao 125 do Regulamento de montes aprobado polo Decreto 485/1962, do 22 de febreiro.
Terceiro.-As resolucións do Xurado Provincial de Montes Veciñais en Man Común atribúenlle a propiedade ás comunidades veciñais en canto non exista sentenza firme en contra ditada pola xurisdición ordinaria segundo determina o artigo 30 do Decreto 262/1992, polo que se aproba o regulamento da Lei 13/1989, do 10 de outubro, de montes veciñais en man común.
En consecuencia, o enxeñeiro operador tivo en conta as resolucións de clasificación do 15 de novembro de 1979 tanto ao facer o apeo como na súa proposta.
Tendo en conta os preceptos legais citados e demais de xeral aplicación e o informe-proposta do xefe do Servizo de Montes e Industrias Forestais de Pontevedra, esta consellería, por proposta da Dirección Xeral de Montes e Industrias Forestais,
DISPÓN:
Primeiro.-Aprobar o deslindamento parcial dos montes de Gargamala, no concello de Mondariz, provincia de Pontevedra, propiedade da Comunidade de Montes Veciñais en Man Común de Gargamala, de acordo co rexistro topográfico e co plano que figuran no expediente, coa seguinte descrición:
Provincia: Pontevedra.
Nome do monte: montes de Gargamala.
Concello: Mondariz.
Pertenza: Comunidade de Montes Veciñais en Man Común de Gargamala.
Lindes:
Norte: concello de Fornelos de Montes.
Leste: termo e montes de Sabaxáns.
Sur: montes de Riofrío.
Oeste: termo e montes de Frades e Toutón.
Descrición de lindeiros:
O perímetro deslindado comeza no piquete nº 1 situado na valgada de Regueiro do Cocho no seu linde con propiedades particulares, avanza en dirección nordeste ata alcanzar o piquete nº 2 situado no bordo exterior da curva da estrada Mondariz-Moscoso que cruza sobre a valgada de Regueiro do Cocho. Ascende en dirección nordeste pola ladeira esquerda da dita valgada ata o piquete nº 3 no bordo dun camiño de servizo. Desde alí avanza en dirección leste ata as proximidades do pasteiro de Chan de Cairón, bordeando pola dereita os Altos de Picós ata alcanzar o piquete nº 4 nas proximidades do cruzamento dunha pista de servizo co camiño perimetral do pasteiro Chan de Cairón. Avanza en dirección norte seguindo o camiño perimetral do pasteiro ata alcanzar o piquete nº 5, situado no foxo desta pista fronte á esquina do cercado deste pasteiro. Continúa en dirección norte ata o piquete nº 6, situado no Alto de Picós, nas proximidades dun cruzamento de camiños de servizo. Desde este punto progresa
cara o nordeste ata o piquete auxiliar nº 6, situado entre un camiño de servizo e o cercado do pasteiro de Chan de Cairón. Segue na mesma dirección ata o piquete nº 7 no límite da zona de dominio público do Río Freaza ou Barragán.
En todo o perímetro descrito é lindante a Comunidade de Montes Veciñais en Man Común de Toutón.
Ao ser un deslindamento parcial non é posible determinar modificacións na cabida do monte.
Figura inscrito no Rexistro da Propiedade de Ponteareas, tomo 917, libro 104 de Mondariz, predio 14.882 con data 9 de maio de 1983.
Segundo.-Aprobar o deslindamento parcial dos montes de Toutón, no concello de Mondariz, provincia de Pontevedra, propiedade da Comunidade de Montes Veciñais en Man Común de Toutón, de acordo co rexistro topográfico e co plano que figuran no expediente, coa seguinte descrición:
Provincia: Pontevedra.
Nome do monte: montes de Toutón.
Concello: Mondariz.
Pertenza: Comunidade de Montes Veciñais en Man Común de Toutón.
Lindes:
Norte: río Freaza.
Leste: montes de Gargamala e Frades.
Sur: termo e montes de Vilar.
Oeste: termos de Ponteareas e Pazos de Borbén.
Descrición de lindeiros:
O perímetro deslindado da comunidade de Toutón comeza no piquete nº 7 situado no límite da zona de dominio público do río Freaza ou Barragán, continúa en dirección sudoeste ata o piquete auxiliar nº 6 situado entre un camiño de servizo e o cercado do pasteiro de Chan de Cairón. Segue na mesma dirección ata o piquete nº 6 no Alto de Picós, nas proximidades do cruzamento de camiños de servizo. Segue en dirección sur ata o piquete nº 5, situado no foxo do camiño perimetral do pasteiro de Chan de Cairón, fronte á esquina do cercado deste pasteiro. Desde alí avanza en dirección sur polo camiño perimetral do pasteiro ata o piquete nº 4, nas proximidades do cruzamento cunha pista de servizo. Continúa en dirección oeste ata o piquete nº 3 no bordo do camiño de servizo, rodeando os Altos de Picós pola esquerda. Descende en dirección sudoeste pola ladeira esquerda da valgada do Regueiro do Cocho ata alcanzar o piquete nº 2, situado no bordo exterior da curva da estrada Mondariz-Moscoso que
cruza sobre a valgada de Regueiro do Cocho. Avanza en dirección sudoeste descendendo pola valgada de Regueiro do Cocho ata alcanzar o límite con propiedades particulares, onde se sitúa o piquete nº 1, no fondo da valgada de Regueiro do Cocho.
En todo o perímetro descrito é lindante a Comunidade de Montes Veciñais en Man Común de Gargamala.
Ao ser deslindamento parcial non é posible determinar modificacións na cabida do monte.
Terceiro.-Respecto ás reclamacións presentadas durante o período de vista do expediente por José Diamantino Alfaya Seoane, presidente da Comunidade de Montes Veciñais en Man Común de Toutón; Hermindo Álvarez Fernández, presidente da Comunidade de Montes Veciñais en Man Común de Gargamala; Herculina Lorenzo Abril e outros, propietarios de explotacións gandeiras, e Dolores Boullosa Otero, propietarios de parcelas privadas, unicamente procede aceptar a reclamación relativa ao piquete nº 6 formulada por parte das comunidades de Toutón e de Gargamala, rexeitando o resto das reclamacións presentadas.
Cuarto.-Declarar que esta resolución esgota a vía administrativa e que queda expedita a xudicial civil.
Quinto.-Que se notifiquen os novos datos resultantes da descrición do monte ao Rexistro Provincial de Montes Veciñais en Man Común de Pontevedra.
Sexto.-Que se inmatriculen os montes coas características resultantes no Rexistro da Propiedade.
Santiago de Compostela, 31 de xaneiro de 2008.
Alfredo Suárez Canal
Conselleiro de Medio Rural